*****

ΑΠΟΦΑΣΗ αριθ. 759/84/ΕΚΑΧ ΤΗΣ ΕΠΙΤΡΟΠΗΣ

της 23ης Μαρτίου 1984

για την τροποποίηση της αποφάσεως 73/287/ΕΚΑΧ περί του άνθρακα οπτανθρακοποιήσεως και του οπτάνθρακα, που προορίζονται για τη βιομηχανία σιδήρου και χάλυβα της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95 πρώτη παράγραφος,

τη γνώμη της Συμβουλευτικής Επιτροπής,

τη σύμφωνη γνώμη του Συμβουλίου,

Εκτιμώντας:

ότι η απόφαση 73/287/ΕΚΑΧ της Επιτροπής (1), όπως τροποποιήθηκε τελευταία από την απόφαση αριθ. 896/82/ΕΚΑΧ (2), έπαυσε να ισχύει στις 31 Δεκεμβρίου 1983·

ότι πρέπει να παραταθεί η ισχύς της αναφερθείσας αποφάσεως για μια μεταβατική περίοδο, η οποία θα επιτρέψει να αποφευχθεί η αβεβαιότητα ή η ασυνέχεια που είναι επιβλαβείς για τις επιχειρήσεις άνθρακα και τη βιομηχανία σιδήρου και χάλυβα της Κοινότητας·

ότι, υπό τις συνθήκες αυτές, κρίνεται ότι η ισχύς της πρέπει να παραταθεί για τρία χρόνια·

ότι, όσον αφορά τις ενισχύσεις για τη διάθεση, πρέπει να αυξηθούν ελαφρώς τα παρεχόμενα ποσά κατά τρόπο ώστε να μη μειωθεί η αποτελεσματικότητα του συστήματος, με αποτέλεσμα να γίνει δυσχερής η πραγματοποίηση των τεθέντων στόχων·

ότι ο μέγιστος όγκος των ενδοκοινοτικών συναλλαγών, τον οποίο αφορά η κοινοτική χρηματοδότηση, πρέπει να μειωθεί από 14 σε 10 εκατομμύρια τόνους ετησίως για τα έτη 1984 και 1985 και ότι η μέγιστη ποσότητα για το έτος 1986 πρέπει να αναθεωρηθεί προς χαμηλότερα επίπεδα πριν από το τέλος του 1985·

ότι, λόγω της μείωσης των αναγκών χρηματοδότησης, η συνεισφορά της κοινοτικής βιομηχανίας σιδήρου και χάλυβα πρέπει να μειωθεί από 17 σε 6 εκατομμύρια ECU·

ότι οι αναγκαίες εξουσίες για τη δημιουργία του συστήματος αυτού δεν προβλέπονται από τη συνθήκη,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 73/287/ΕΚΑΧ τροποποιείται ως εξής:

1. Στο άρθρο 1, το στοιχείο β) αντικαθίσταται από το ακόλουθο κείμενο:

«β) ενίσχυση για τη διάθεση, η οποία εφαρμόζεται σε περίπτωση παράδοσης που προορίζεται για ζώνη απομακρυσμένη από τη λεκάνη παραγωγής ή πραγματοποιείται στο πλαίσιο των ενδοκοινοτικών συναλλαγών. Το ποσό της ενίσχυσης αυτής είναι δυνατό να ανέλθει σε 5,10 ECU ανά τόνο άνθρακα οπτανθρακοποίησης, σε περίπτωση παράδοσης σε εργαστήριο που διαθέτει τη δυνατότητα απευθείας εφοδιασμού δια θαλασσίας οδού ή του οποίου ο εφοδιασμός απαιτεί θαλάσσια μεταφορά σε περίπτωση ενδοκοινοτικής συναλλαγής, και μέχρι 3,10 ECU ανά τόνο άνθρακα στις άλλες περιπτώσεις. Η ρύθμιση που υιοθετείται από μια κυβέρνηση δεν πρέπει να εισάγει διακρίσεις στις ενισχύσεις που αφορούν τις παραδόσεις των επιχειρήσεων άνθρακα.»

2. Στο άρθρο 7, οι παράγραφοι 1 και 2 αντικαθίστανται από το ακόλουθο κείμενο:

«1. Η κοινοτική χρηματοδότηση αφορά ποσότητα άνθρακα ανερχόμενη κατ' ανώτατο όριο σε 10 εκατομμύρια τόνους και μέγιστο ποσό 36 εκατομμύρια ECU ετησίως για τα έτη 1984 και 1985. Η μέγιστη ποσότητα για το 1986 θα αναθεωρηθεί με κατεύθυνση τη μείωση πριν από το τέλος του 1985.

2. Το ειδικό ταμείο χρηματοδοτείται ετησίως ως εξής:

α) η συνεισφορά της Ευρωπαϊκής Κοινότητας Άνθρακα και Χάλυβα ανέρχεται σε 6 εκατομμύρια ECU·

β) η συνολική συνεισφορά των κρατών μελών ανέρχεται σε 24 εκατομμύρια ECU· το ποσό αυτό κατανέμεται ως εξής:

1.2 // // (σε εκατομμύρια ECU) // Γερμανία // 7,75 // Βέλγιο // 3,25 // Γαλλία // 7,00 // Ιταλία // 3,00 // Λουξεμβούργο // 1,50 // Κάτω Χώρες // 1,50

γ) η συνολική συνεισφορά των βιομηχανιών σιδήρου και χάλυβα, που δεν αναφέρονται στο άρθρο 6 πρώτο εδάφιο δεύτερη περίπτωση, ανέρχεται σε 6 εκατομμύρια ECU· το ποσό αυτό κατανέμεται μεταξύ των βιομηχανιών σιδήρου και χάλυβα βάσει της κατανάλωσής τους σε οπτάνθρακα υψικαμίνου.

Η συνεισφορά των βιομηχανιών σιδήρου και χάλυβα, που αναφέρονται στο άρθρο 6 πρώτο εδάφιο δεύτερη περίπτωση, υπολογίζεται βάσει του ποσού ανά τόνο κατανάλωσης που εφαρμόζεται στις άλλες επιχειρήσεις.»

3. Στο άρθρο 13, η δεύτερη παράγραφος αντικαθίσταται από το ακόλουθο κείμενο:

«Η παρούσα απόφαση εφαρμόζεται μέχρι τις 31 Δεκεμβρίου 1986.»

Άρθρο 2

Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1984.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες, 23 Μαρτίου 1984.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 259 της 15. 9. 1973, σ. 36.

(2) ΕΕ αριθ. L 106 της 21. 4. 1982, σ. 5.